གནང་ཆུང་ཆོས་སྐྱོང་ངམ་རྒྱལ་པོ་སྐུ་ལྔ།བྱང་ཕྱོགས་འཕྲིན་ལས་རྒྱལ་པོའི་བཀའ་ཡི་བློན་པོ།རྡོ་རྗེ་གྲགས་ལྡན་པེ་ཧར་རྒྱལ་པོ་སོགས་དོན་གཅིག་མིང་གི་རྣམ་གྲངས་ཡིན་ཞིང་ཆོས་སྐྱོང་འདིའི་ཐོག་མའི་འབྱུང་ཁུངས་སྐོར་ལ་སྔར་མཁན་སློབ་ཆོས་གསུམ་གྱིས་བསམ་ཡས་མི་འགྱུར་ལྷུན་གྱི་གྲུབ་པའི་གཙུག་ལག་ཁང་ལེགས་པར་གྲུབ་ཏེ་གནས་སྲུང་དུ་བསྐོ་བའི་བཀའ་བགྲོས་མཛད་ཚུལ་དང་།དེ་ནས་རྒྱལ་དབང་དགེ་འདུན་རྒྱ་མཚོས་དཔལ་ལྡན་འབྲས་སྤུངས་དགོན་གྱི་སྲུང་མར་བསྐོས་པ་བཅས་ཀྱི་ལོ་རྒྱུས་སྐོར་རྒྱལ་དབང་ལྔ་པ།སྡེ་སྲིད་སངས་རྒྱས་རྒྱ་མཚོས་མཛད་པའི་གནས་ཆུང་དཀར་ཆག་དང་།འབྲས་དགོན་ཕྱག་འདེབས་པ་པོ་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་གྱི་རྣམ་ཐར་སོགས་ཁུངས་བཙན་གྱི་ལོ་རྒྱུས་ཡིག་ཆར་ཞིབ་པར་གསལ།དེ་སྔ་བོད་ས་གནས་སྲིད་གཞུང་གིས་གལ་ཆེའི་བསྟན་སྲིད་གཞུང་དོན་ཁག་དང་།ལྷག་པར་དུ་རྒྱལ་དབང་རིམ་བྱོན་གྱི་སྐུ་སྐྱེ་ཡང་སྲིད་གངས་ཅན་ས་ཕྱོགས་ག་གེ་མོར་སྐུ་འཁྲུངས་ཡོད་པ་སོགས་ཀྱི་སྐོར་ལ་ཆོས་སྐྱོང་འདི་ཡི་བཀའ་ལུང་རྟེན་སྲོལ་ཡོད་པ་རྒྱལ་དབང་རིམ་བྱོན་གྱི་རྣམ་ཐར་ཕལ་མོ་ཆེར་གསལ་བ་ལགས་སོ།།